ועדת הפנים ואיכות הסביבה, כנסת 18, פרוטוקול מספר 86, 2009-10-28 09:00

דוד אזולאי: בוקר טוב.

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום: הצעת חוק המועצות האזוריות (מועד בחירות כלליות) (תיקון מס' 6), התש"ע-2009.

דוד אזולאי: זאת הצעת חוק ממשלתית, שוועדת הפנים מבקשת לאשר אותה.

דוד אזולאי: אני רוצה לקדם בברכת ברוכים הבאים את כל האורחים, אהלן וסהלן.

דוד אזולאי: אני לא יודע אם אתן רשות דיבור לכולם אבל מידי פעם מי שירצה יוכל לבקש רשות דיבור.

דוד אזולאי: הוא ייתן למזכירה את השם והתפקיד שלו ואנחנו נשתדל להיענות לפנייה של החברים שמבקשים את רשות הדיבור.

דוד אזולאי: אני אבקש את נציג משרד הפנים להציג את הצעת החוק הזאת.

יהודה זמרת: כשנוסח בזמנו חוק המועצות האזוריות, הוא קבע שהמועצה הראשונה תכהן 4 שנים.

יהודה זמרת: לאחר מכן נעשו מספר תיקונים שאפשרו הארכות מועד.

יהודה זמרת: לא כל המועצות הראשונות שוות זו לזו כפי שיש שונות גם בין בני האדם.

יהודה זמרת: לכן הכלל של 4 שנים, שמספיק לכהונתה של מועצה ראשונה, הוא בעייתי בהפעלתו.

יהודה זמרת: התגלה לנו, אגב הניסיון שנצבר מאז, שיש שונות ולכן יש מקרים שאפשר אולי לקצר אבל ישנם מקרים שבהם צריך להאריך את הכהונה.

יהודה זמרת: לא כל המועצות שהוקמו, הוקמו בישובים קיימים.

יהודה זמרת: לא כולם נמצאים באותו מצב.

יהודה זמרת: בכל אחד יש קשיים אחרים.

יהודה זמרת: הצעת החוק מבקשת לקבוע שאכן המועד יהיה אותו כלל של 4 שנים, רק להסמיך את שר הפנים, במקרים המיוחדים שהוא יראה לכך, בשל נסיבות מיוחדות, לאפשר את דחיית מועד הבחירות למועד אחר שייקבע, בסמוך לתום העילה לדחיית מועד הבחירות.

יהודה זמרת: זאת, על מנת לאפשר למועצה הראשונה להשלים את כל פעולתה, להקים את כל המוסדות, לכונן אותה ולאפשר את העברתה בצורה סדירה ותקינה לידי הנהגה נבחרת.

דוד אזולאי: לא פרטת מה בעצם רוצה הצעת החוק הזאת.

יהודה זמרת: הצעת החוק מבקשת להסמיך את שר הפנים לדחות את מועד עריכת הבחירות הראשונות למועצה אזורית למועד אחר, אם יוכח שבשל נסיבות מיוחדות לא ניתן ולא נכון לקיים את הבחירות במועדן.

יהודה זמרת: אמנם הכלל נקבע, אבל בכל כלל צריך לאפשר גמישות.

יהודה זמרת: לא כל הרשויות המקומיות, גם הנבחרות שבהן, נמצאות באותו מצב תפקודי וניהולי וכספי.

יהודה זמרת: יש שונות ביניהן ואי-אפשר לקבוע כלל גורף.

יהודה זמרת: הצעת החוק מבקשת לקבוע את מנגנון הגמישות הנדרש על-מנת לאפשר לשר הפנים להפעיל את שיקול דעתו ולהתאים את מועד הבחירות למצבה של כל מועצה מקומית על רקע נסיבותיה.

גלעד קרן: אגב, למה אתם לא מציעים את התיקון גם לרשויות מקומיות?

יהודה זמרת: כאשר מקימים מועצה ראשונה בעירייה היא מגיעה כבר ממקום – בדרך כלל אנחנו רק מאחדים.

אילת פישמן: זה במקום שיש ישוב.

יהודה זמרת: זה במקום שיש ישוב.

יהודה זמרת: מועצות אזוריות לא מתחילות משום מקום.

דוד אזולאי: רבותיי, ברשותכם קצת היסטוריה של המועצה הזאת.

דוד אזולאי: זהו דגם חדש של מועצה אזורית.

דוד אזולאי: אני עוד זוכר שבתקופת היותי סגן שר הפנים הגיתי את הרעיון הזה של מועצה אזורית כדי לתת מענה לישובי הפזורה הבדווית בדרום.

דוד אזולאי: אכן זאת פעם ראשונה שהוקמה מועצה אזורית.

דוד אזולאי: זה היה בינואר 2004, כאשר שר הפנים דאז היה השר פורז והוא מינה את ראש המועצה הנוכחי, מר עמרם קלעג'י.

דוד אזולאי: בעצם החוק הקיים מאפשר לשר הפנים, בהתייעצות עם ועדת הפנים, להאריך את תוקפה של המועצה הממונה לשנה ואחר-כך עוד שנה, ב סך הכול - - -

טלב אלסאנע: הפעם השנייה היא בהסכמת ועדת הפנים.

דוד אזולאי: פעם אחת בהתייעצות, פעם שנייה בהסכמה.

אופיר פינס-פז: שני הדברים האלה קרו.

דוד אזולאי: בסדר, אני רק מסביר רקע לחברים שלא מכירים.

דוד אזולאי: אופיר, אני ואתה מכירים את הרקע אבל יש אנשים שלא מכירים את הנושא וכדאי שהם ידעו על מה מדובר.

דוד אזולאי: כפי שאמר היועץ המשפטי של משרד הפנים, בחוק מבקשים לדחות את מועד הבחירות מעבר ל-6 שנים.

דוד אזולאי: מייד נשמע את נציג המועצה האזורית.

דוד אזולאי: הם בוודאי יספרו לנו על הפרויקטים שהתבצעו במקום הזה ועל כל התכניות שנעשו.

דוד אזולאי: לכן משרד הפנים חשב ומצא לנכון להאריך את המשך תפקודה של המועצה הממונה.

יהודה זמרת: הצעת החוק היא לא מועצה ספציפית זאת או אחרת.

טלב אלסאנע: כולנו מבינים מה הסיבה.

דוד אזולאי: לכולנו זה ברור שמדובר על מועצות אזוריות ולאו דווקא על מועצה אזורית אבו-בסמה.

דוד אזולאי: אנחנו תכף נשמע את ההתייחסות.

דוד אזולאי: אני מבהיר את הדברים כי יצאו מפה כל מיני לשונות רעות ואני חייב להגיד את הדברים.

דוד אזולאי: עמרם קלעג'י לא מונה על ידי ש"ס ולא על-ידי השר של ש"ס.

דוד אזולאי: אין לו שום זהות פוליטית עם ש"ס.

דוד אזולאי: בעניין הזה, אני חושב שמי שמכיר קצת את ראש המועצה עמרם קלעג'י יודע ומכיר את יכולתו של האיש.

דוד אזולאי: אני חושב שהמועצה הזאת נתברכה באיש ברוך כישורים, שעשה עבודה יוצאת מן הכלל וטובה מאוד.

דוד אזולאי: לכן, מכאן ועד להגיד שהשר הנוכחי תפר חוק לעמרם קלעג'י - זה לא הוגן להגיד את זה כי מי שהכין את החוק הזה היה השר הקודם מר מאיר שטרית.

דוד אזולאי: לכן אני מציע לכל אלה המפקפקים ביושרו של השר הנוכחי, לרדת מן העץ הזה.

דוד אזולאי: לא ראוי ולא מכובד להגיד את הדברים האלה.

דוד אזולאי: זאת היתה הפתיחה והייתי חייב להגיד את הדברים האלה כי שמעתי בתקשורת ובכל מיני מקומות כאילו זאת היתה יוזמתו של השר אלי ישי.

דוד אזולאי: לא מיניה ולא מקצתיה.

דוד אזולאי: היועץ המשפטי של הוועדה, בבקשה.

גלעד קרן: אני רוצה לתת קצת רקע.

גלעד קרן: ראשית, לגבי הזכות לבחור ולהיבחר ואחר-כך אתייחס ספציפית להצעת החוק שבפנינו.

גלעד קרן: הזכות לבחור ולהיבחר, גם בכל מה שנוגע לשלטון המרכזי וגם בכל מה שנוגע לשלטון המקומי, הוכרה במספר רב של פסקי דין של בג"צ, כזכות חוקתית.

גלעד קרן: לאחרונה, בבג"צ אלחיאני נגד מפקד כוחות צה"ל ביהודה ושומרון, מינואר השנה אמר בג"צ ואני מצטט: "לאור מעמדן החוקתי הרם של הזכויות לבחור ולהיבחר, ההשהייה ביישומן, הנגרמת עכב דחיית מועד הבחירות כרוכה בפגיעה מהותית בזכויות חוקתיות של האזרח".

גלעד קרן: יחד עם זאת אני חייב להבהיר שבג"צ קובע כי הזכות הזאת היא לא זכות מוחלטת וישנם מצבים בהם ניתן לפגוע בזכות.

גלעד קרן: יחד עם זאת הוא מדגיש: "רק צורך חיוני נוגד בעל עוצמה וחשיבות מיוחדים עשוי להצדיק פגיעה בזכות החוקתית".

גלעד קרן: בג"צ מסביר כי ניתן למצוא הצדקה לדחיית מועד הבחירות לתאריך הקרוב ביותר האפשרי במצבים בהם צפויה פגיעה מהותית עמוקה וקיצונית ביכולת לממש את ההליך הדמוקרטי במסגרת הבחירות".

גלעד קרן: אולם, הוא חוזר ומבהיר, כי "רק פגיעה עמוקה ומשמעותית שמשקלה כבד ביותר, עשויה לגבור על הערך הטמון במימוש הזכות לבחור ולהיבחר בבחירות חופשיות במועד שנקבע לכך" .

גלעד קרן: לגבי החוק שבפנינו, חוק המועצות האזוריות (מועד בחירות כלליות).

גלעד קרן: כמו שאמרו היועץ המשפטי של משרד הפנים ויושב ראש הוועדה, עד יולי 2008 המצב היה שהבחירות נערכות בתוך 60 ימים, אחרי 4 שנים מיום כינון המועצה והיתה אפשרות להאריך לשנה חמישית בהתייעצות עם ועדת הפנים.

גלעד קרן: ב-22.7.2008 התקבל בכנסת תיקון שיזמה הממשלה, שהוסיף שתי נקודות.

גלעד קרן: נקודה אחת, שהשר יכול במקרים מיוחדים, באישור ועדת הפנים, לקבוע מועד שיהיה בשנה השישית לכינון המועצה ובמקרה של דחייה, השר חייב לדווח לוועדה בכתב, מידי חצי שנה, על ההיערכות לבחירות באותה מועצה שבה נדחו הבחירות.

גלעד קרן: אגב, לגבי ההערה של היועץ המשפטי.

גלעד קרן: כאשר עשיתם את התיקון הזה, הטענה שלכם היתה שאתם רוצים להשוות את המצב לחוק הרשויות המקומיות.

גלעד קרן: עכשיו אתם טוענים שאין מה להשוות.

יהודה זמרת: איפה זה מופיע בדברי ההסבר?

גלעד קרן: לא בדברי ההסבר.

גלעד קרן: בחוק הקודם אמרתם שאתם רוצים להשוות את המצב עכשיו אתם אומרים שאתם רוצים לשנות את המצב.

יהודה זמרת: צריך להבין את השונות בין עירייה, שאתה לוקח כבר מסד קיים ואתה הופך אותה ממועצה מקומית לעירייה.

יהודה זמרת: אתה מתחיל עם התמיכה - - -

גלעד קרן: אני אומר את מה שאמרתם בתיקון הקודם, שאתם רוצים להשוות את המצב.

אילת פישמן: אבל אנחנו לא מדברים על התיקון.

גלעד קרן: זאת היתה הערת אגב.

גלעד קרן: בכל אופן, אמנם החוק הוא לא חוק ספציפי לגבי אבו-בסמה אבל ברור לנו - - -

טלב אלסאנע: רוח אבו-בסמה מרחפת.

גלעד קרן: הבחירות לאבו-בסמה נדחו פעמיים.

גלעד קרן: פעם ראשונה ביוני 2007, זאת אומרת, לפני התיקון האחרון אותו הזכרתי עכשיו.

גלעד קרן: בהתייעצות עם ועדת הפנים הוחלט לדחות את הבחירות לשנה החמישית.

גלעד קרן: ב-13.8.2008, מייד אחרי התיקון האחרון, אישרה ועדת הפנים לדחות את מועד הבחירות לדצמבר 2009, למרות שחלפו מאז 14 חודשים, משרד הפנים, אין לי דרך אחרת להגיד את זה, מתעלם מהוראותיו הברורות של החוק ועד היום לא הגיעה אף דיווח לוועדה על היערכות לבחירות באבו-בסמה.

אופיר פינס-פז: למרות שזה היה חלק מהאישור.

דוד אזולאי: לעדכן אותך, זה הגיע בימים האחרונים לאחר שאנחנו הפננו את תשומת הלב.

דוד אזולאי: הפננו אליהם את המכתב ששלחנו בזמנו.

טלב אלסאנע: הדיווח הגיע יחד עם הצעת החוק?

גלעד קרן: התיקון המבוקש פה בעצם מציע כמה תיקונים בחוק הקיים.

גלעד קרן: ראשית, מורידים את אישור ועדת הפנים.

גלעד קרן: לא יהיה אישור, תהיה רק התייעצות, וזאת לפי ההצעה שלהם.

גלעד קרן: גם לגבי ההתייעצות, לפי ההצעה של משרד הפנים, ההתייעצות תהיה רק לגבי עצם הדחייה ולא לגבי המועד.

גלעד קרן: המצב היום הוא, שהוועדה מאשר גם לגבי המועד הספציפי.

גלעד קרן: כאן הם מציעים שהוועדה תייעץ לגבי הדחייה עצמה.

גלעד קרן: זאת אומרת, השר יציע לדחות, הוועדה תגיד אם היא מסכימה אבל ההחלטה שלה לא מחייבת ובכל מקרה, לגבי המועד, הוא יכול לקבוע איזה מועד שהוא רוצה בלי אישור של הוועדה ובלי התייעצות עם הוועדה ובלי דיווח לוועדה.

גלעד קרן: המועד שהם מציעים לא מוגבל בשום זמן מוגבל, וגם מורידים את חובת הדיווח לוועדה, שנכנסה רק בתיקון הקודם בהצעה הממשלתית.

דוד אזולאי: תודה רבה.

דוד אזולאי: חבר הכנסת טלב אלסאנע, בבקשה.

טלב אלסאנע: אדוני היושב ראש, חבריי הנוכחים, חברי הכנסת, בוקר טוב.

טלב אלסאנע: לדעתי הצעת החוק הזאת היא חמורה מאוד מאין כמותה.

טלב אלסאנע: הצעת החוק באה לתפור חקיקה למתן מענה למקרה מאוד ספציפי.

טלב אלסאנע: זאת לא הפעם הראשונה, כפי שציין היועץ המשפטי של הוועדה.

טלב אלסאנע: הוועדה הזאת דנה כבר בשני מקרים קודמים כדי להאריך את תקופת הכהונה של המועצה האזורית אבו-בסמה.

טלב אלסאנע: אמנם הכותרת היא "מועצות אזוריות" כאילו מדובר במועצות אזוריות באופן כללי, אבל התיקון הזה, גם הקודם וגם הנוכחי, מתייחס למועצה אזורית ספציפית.

טלב אלסאנע: לא בכדי, אדוני היושב ראש, חילקת מחמאות למר עמרם קלעג'י, שהוא ראש המועצה האזורית.

טלב אלסאנע: אנחנו גם לא חושבים שהנושא הוא נושא אישי של מר עמרם קלעג'י וכישוריו.

טלב אלסאנע: הנושא הוא חוקתי ועוסק בזכויות בסיסיות, זכות של התושבים לבחור ולהיבחר, זכות התושבים לבחור את הנציגים שלהם.

טלב אלסאנע: החוק הזה בא להפקיע מהתושבים את הזכות הזאת.

טלב אלסאנע: אפשר לומר שלאור הסירוס שנעשה, לעומת החקיקה הקודמת, שהגבילה את התקופה ל-5 שנים ולאחר מכן ל-6 שנים ובמקרים מיוחדים זה 6 שנים, ללא התייעצות אלא בהסכמת ועדת הפנים ואז אך ורק לשנה אחת ותוך כדי חובת דיווח ל-6 חודשים.

טלב אלסאנע: תראה כמה המחוקק ראה בחומרה את דחיית זכות ההצבעה למשך שנה.

טלב אלסאנע: בא החוק הזה ואומר באופן לאקוני, מבלי לנמק מדוע ואומר "אם לא ניתן".

טלב אלסאנע: מה זאת אומרת לא ניתן?

טלב אלסאנע: מתי לא ניתן לקיים את בחירות?

טלב אלסאנע: מה זה לא נכון לקיים את הבחירות?

טלב אלסאנע: זה נכון לקיים בחירות, זה לא נכון לא לקיים בחירות.

טלב אלסאנע: מי קובע?

טלב אלסאנע: שר הפנים.

טלב אלסאנע: איך יקבע?

טלב אלסאנע: החוק לא אומר.

טלב אלסאנע: מתי יקבע את המועד?

טלב אלסאנע: החוק לא אומר.

טלב אלסאנע: הכול נתון לשיקול דעת שרירותי מוחלט של שר הפנים.

טלב אלסאנע: הדבר הזה פסול.

טלב אלסאנע: הדבר הזה נוגד את המהות של הזכות להיבחר.

טלב אלסאנע: תאר לעצמך שהכנסת מביאה מחר הצעת חוק ומאמצת את החוק הזה לגבי הכנסת, שאנחנו לא נבחרים.

טלב אלסאנע: אנחנו הכנסת המכהנת תמשיך לכהן לנצח.

טלב אלסאנע: אז יכול להיות שיש רוב ויש כאלה שלא רוצים בחירות אז זה מותר?

טלב אלסאנע: זה אפשרי?

טלב אלסאנע: או רק לגבי הבדואים זה מותר?

טלב אלסאנע: יש כאלה שחושבים שהאנשים האלה לא מסוגלים ולא יכולים.

טלב אלסאנע: אולי הישובים האלה לא מוכנים לבחירות בגלל הכישלון של המועצה?

טלב אלסאנע: אולי המועצה לא הכשירה מנהיגות?

טלב אלסאנע: אולי המועצה לא דאגה להכשיר אנשים כדי שיוכלו להגיד שהישובים והתושבים לא מוכנים.

טלב אלסאנע: יש לנו ערים בנגב.

טלב אלסאנע: העיר רהט היא העיר הערבית הכי גדולה והיא מנוהלת, עם כל הכבוד, לא על ידי עמרם קלעג'י ולא על-ידי ממונה יהודי.

טלב אלסאנע: היא מנוהלת על ידי אנשים נבחרים ומידי בחירות נבחרת מנהיגות אחרת.

טלב אלסאנע: בנגב יש 7 ישובים ואין ועדות קרואות.

טלב אלסאנע: יש ועדה אחת שמינו אותה שבוע לפני הבחירות וזה דבר שתלוי ועומד בבג"צ והוא מוזר ותמוה.

טלב אלסאנע: לכן, אנשים מסוגלים ואנשים יכולים.

טלב אלסאנע: מה המסר?

טלב אלסאנע: להגיד שאנחנו רוצים לתפור תפקיד לאדם שאנחנו מעריכים אותו, עמרם קלעג'י.

טלב אלסאנע: אין לנו בעיה, אדוני יושב ראש הוועדה, אם אנשי ש"ס כל-כך מרוצים ממנו, שימנו אותו שר בממשלה המנופחת הזאת, שיהיה עוד שר נוסף.

טלב אלסאנע: אין לנו התנגדות, אנחנו נתמוך.

טלב אלסאנע: שיהיה מנכ"ל באחד ממשרדי ש"ס, אין לנו בעיה.

טלב אלסאנע: אני רוצה שיירשם בפרוטוקול שאין לי בעיה אישית עם עמרם קלעג'י.

טלב אלסאנע: אני מעריך אותו, אבל אני חושב שאסור לפגוע בזכות התושבים הבסיסית.

טלב אלסאנע: אי-אפשר, אדוני, לתת מינוי ללא הגבלת זמן.

טלב אלסאנע: חוק קודם 4 שנים, שנה חמישית בהתייעצות, שנה שישית בהסכמה ובמקרים מיוחדים.

טלב אלסאנע: אי-אפשר להאריך ללא הגבלת זמן, ללא התנייה, ללא פירוט העילות, ללא חובת דיווח, ללא בדיקה מדוע מועצה אזורית אבו-בסמה נכשלה עד היום מבחינת פיתוח הישובים, מבחינת פיתוח התושבים, מבחינת הכנת הישובים האלה.

טלב אלסאנע: לכן, הנוסח הזה לא יכול לעבור בשום פנים ואופן.

טלב אלסאנע: תודה רבה.

דוד אזולאי: תודה רבה.

דוד אזולאי: חבר הכנסת אופיר פינס, בבקשה.

אופיר פינס-פז: תודה רבה אדוני היושב ראש.

אופיר פינס-פז: אני רוצה לומר כמה דברים.

אופיר פינס-פז: אני מכיר את המועצה האזורית אבו-בסמה במשך רוב שעות קיומה מ-2005.

אופיר פינס-פז: אני עוקב אחרי פעילותה ועשיתי כל מאמץ, גם כשר הפנים וגם כיו"ר ועדת הפנים, כדי לסייע בעדה.

אופיר פינס-פז: אני רוצה לומר שאני מסכים איתך לגמרי בדברי הפתיחה שלך לגבי עמרם קלעג'י.

אופיר פינס-פז: האיש ראוי ולא רק הוא.

אופיר פינס-פז: נמצא פה סגנו רחמים יונה ונמצאים גם אנשים אחרים.

אופיר פינס-פז: ראשית, אני לא מסכים שאבו-בסמה נכשלה.

אופיר פינס-פז: אני חושב שהיא עשתה כמה דברים יפים מאוד ויש דברים שלא נעשו, אבל המציאות באבו-בסמה היא קשה.

אופיר פינס-פז: בואו נחשוב שאין פה מצב אידיאלי שכל אחד יכול להתנהל בו.

אופיר פינס-פז: אני אומר את זה כי אפילו בעבור עמרם קלעג'י, הממשלה לא היתה עושה חוק מהסוג הזה.

אופיר פינס-פז: עבור אף אדם, לפי דעתי, הממשלה לא היתה שוברת את כללי המשחק ואת כללי החקיקה, אפילו לא למען עמרם קלעג'י.

אופיר פינס-פז: אני חושב שיש פה משהו הרבה יותר עמוק, הרבה יותר יסודי, הרבה יותר בעייתי, עם השלכות מרחיקות לכת.

אופיר פינס-פז: אני חושב שהחליטו את מה שהחליטו בגלל שמדובר באבו-בסמה, בגלל שמדובר בנגב, בגלל שמדובר בעניין הבדווי.

אופיר פינס-פז: אני חושב שהטיפול בעניין הזה הוא טיפול הרה אסון, מסוכן מאוד.

אופיר פינס-פז: אני משוכנע שלא היו מעיזים לחשוב על הצעת חוק כזאת אם היה מדובר באוכלוסיה אחרת.

אופיר פינס-פז: אני אומר את זה בצורה הכי ברורה.

אופיר פינס-פז: אני חושב שהניסיון למנוע בכל מחיר את מעורבות הציבור הבדווי בבחירות, הוא דבר מסוכן ולא דמוקרטי.

אופיר פינס-פז: לפי דעתי, חבריי במשרד הפנים ובמשרד המשפטים לא חשבו על הדבר על זה עד הסוף.

אופיר פינס-פז: יש לזה משמעויות אדירות, ישראל תשלם מחיר אדיר.

אופיר פינס-פז: קראתי לא מזמן, אדוני היושב ראש, אחד מאלופי המטכ"ל שאמר: למה אנשי משרד החוץ לא עשו את העבודה ב"עופרת יצוקה"?

אופיר פינס-פז: אנחנו עשינו את העבודה הצבאית והם לא עשו את העבודה המדינית.

אופיר פינס-פז: זה לא עובד כך.

אופיר פינס-פז: הרבה שגרירים יצטרכו להגן על החוק הזה בעולם, תזכרו מה אני אומר לכם, אתם לא מבינים מה אתם עושים.

אופיר פינס-פז: הרבה חברי כנסת יצטרכו לשלוח, כמו ששלחו אותי לאירלנד וללונדון ולקופנהגן, כדי להגן על החוק המטומטם הזה שאתם מעבירים.

אופיר פינס-פז: בושה וחרפה למדינת ישראל.

אופיר פינס-פז: השתגעתם?

אופיר פינס-פז: השתגעתם?

אופיר פינס-פז: לבטל בחירות עד הודעה חדשה?

אופיר פינס-פז: איפה השכל שלכם?

אופיר פינס-פז: מי יסביר את זה בעולם, שלבדווים בעולם לא נותנים לבחור וליהודים נותנים?

אופיר פינס-פז: איפה השכל, מי יכול להסביר את זה?

אופיר פינס-פז: יקרקסו אותנו בכל העולם.

אופיר פינס-פז: אני מבקש, גם אם יש רצון לעשות איזה דברים וגם אם מרגישים שאולי הרקע לא בשל, לא עושים את זה בצורה הזאת.

אופיר פינס-פז: הרי זה חוק שלא עובר בג"צ בעולם.

אופיר פינס-פז: אם החוק, עובר בבג"צ בנוסח הזה, אתם מקבלים ממני מה שאתם רוצים.

אופיר פינס-פז: יהודה, אתה ואני, בינינו, מה שאתה רוצה.

אופיר פינס-פז: אין סיכוי.

אופיר פינס-פז: הרי אתה שולל את הזכות הדמוקרטית האלמנטארית מעתה ועד עולם לאוכלוסייה.

יהודה זמרת: אני לא שולל.

יהודה זמרת: החוק עצמו הוא חוק מסמיך, החוק הוא חקיקה.

יהודה זמרת: ההפעלה שלו היא בידי שר הפנים ובנסיבותיה, כל מקרה לגופו.

יהודה זמרת: אין איתו בעיה חוקתית.

אופיר פינס-פז: אני חושב שיש איתו בעיה חוקתית קשה.

אופיר פינס-פז: אני אומר לכל חבריי מכל סיעות הבית: באה הממשלה, מקצצת בסמכותנו, רואה בנו אויב, לא רוצה את ועדת הפנים, לא רוצה דיון, לא רוצה הסכמה.

אופיר פינס-פז: תגידו, מה אתם רוצים?

אופיר פינס-פז: אתם הולכים לנו על הראש ואתם מצפים שנצביע בעד?

אופיר פינס-פז: או.

אופיר פינס-פז: קיי, יש פה חברי קואליציה יותר נאמנים ממני.

אופיר פינס-פז: אבל חברי קואליציה נאמנים שזה לא אומר שהם חברי קואליציה מטומטמים.

אופיר פינס-פז: נאמנות זה לא טמטום.

אופיר פינס-פז: איזה חבר כנסת ירים פה את היד בעד חוק שוועדת הפנים תהיה מנוטרלת בכל הנושאים האלה.

אופיר פינס-פז: אגב, גם אם אתה אומר שזה לא רק אבו-בסמה, זה יותר חמור כי השלכות הרוחב הן על כל המדינה.

אופיר פינס-פז: איזה חבר כנסת יסכים לדבר כזה?

אופיר פינס-פז: שלא נהיה בפיקוח, שלא נהיה בהסכמה שלא נהיה בהכרעה?

אופיר פינס-פז: היום זה הממשלה הזאת, מחר זאת ממשלה אחרת.

אופיר פינס-פז: נותנים פה "קארט בלאנש" לכל דבר, זה לא סביר.

אופיר פינס-פז: גם אם היית אומר שאתה רוצה להמשיך לעוד שנה בגלל שיש דברים שלא הסתיימו ויש דברים שרוצים לקדם - תראה, על פי הכללים של משרד הפנים אסור לשתף תושבים כשיש ועדה קרואה.

אופיר פינס-פז: הקמנו בירוחם ועדה קרואה ואסור היה לאנשי ירוחם לשבת בה.

אופיר פינס-פז: הבאנו את מצנע מחיפה ולידו היה צוות מכל מיני מקומות.

אופיר פינס-פז: זה אחד הכללים הכי בסיסיים וזאת כדי לא לייצר ניגודי אינטרסים כי האנשים לא נבחרים אלא ממונים.

אופיר פינס-פז: היה דיון כזה בוועדה לפני שנה ואמרו שהציבור עוד לא בשל לבחירות, יש בעיות.

יהודה זמרת: במועצה הזאת יש ייצוג כי זאת מועצה ראשונה, זאת לא ועדה קרואה.

אופיר פינס-פז: אני יודע שיש ייצוג, אז לפחות תשים את זה בחוק.

אופיר פינס-פז: תגיד: אני עושה דבר חריג, רוצה להאריך את כהונת ראש המועצה, אבל אני כותב בחוק שאני אתן ייצוג לכל התושבים במועצה וזאת על פי חוק ולא על-פי רצון של מישהו.

אופיר פינס-פז: חסרים כאן איזונים, חסרה כאן מידתיות.

אופיר פינס-פז: אם הייתם באים באמת בידיים נקיות ואומרים שאתם רוצים עוד שנה וכחלק מההיערכות לבחירות אתם הולכים לתת ייצוג לכל הישובים במסגרת המועצה האזורית, לא בגלל שמישהו עושה טובה אלא על-פי חוק, הייתי אומר שיש פה איזה ניסיון מידתי להגיע לתוצאה, להאריך איזו תקופה כדי להגיע בסוף לתוצאה שהמועצה האזורית אבו-בסמה תהיה ככל מועצה אזורית אחרת בארץ.

אופיר פינס-פז: הרי אני הייתי שותף מלא לרציונאל.

אופיר פינס-פז: חשבתי שהקמת אבו-בסמה זה רעיון טוב, זה רעיון נכון.

אופיר פינס-פז: מועצה אזורית בדווית זה רעיון טוב, זה רעיון נכון.

אופיר פינס-פז: מה, עבדנו על מישהו?

אופיר פינס-פז: מה, לא התכוונו למה שאמרנו?

אופיר פינס-פז: לסיכום דבריי, אדוני היושב ראש, אני מציע שנשמע את ההצדקות מדוע בכלל משרד הפנים מביא את הצעת החוק הזאת.

אופיר פינס-פז: לאחר מכן אני חושב שגם אם רוצים ללכת לאיזה מודל, המודל הזה צריך להיות מאוד מתון ומידתי.

אופיר פינס-פז: הכנסת צריכה להיות מעורבת בו מאלף עד תו גם לעתיד.

אופיר פינס-פז: למצוא נוסחה שהיא המעט שבמעט ההכרחי, תוך כדי זה שמתקדמים לקראת היעד של העברת ניהול העניין לישובים עצמם ולתושבים עצמם, באיזה הליך סדור.

אופיר פינס-פז: אנחנו נכוונו.

אופיר פינס-פז: אני רוצה לומר לכם, הרי היו לי הרבה ספקות בפעם הקודמת, כשאני עמדתי בראשות הוועדה, האם להאריך בעוד שנה.

אופיר פינס-פז: בסופו של יום השתכנעתי שזה מה שצריך לעשות וחברי הכנסת של ועדת הפנים השתכנעו שזה מה שצריך לעשות.

אופיר פינס-פז: אבל אתם התחייבתם שאתם תפעלו כדי שבשנה פלוס שהארכנו, יהיו תהליכים של בחירות או יבנו את התהליכים האלה.

אופיר פינס-פז: לפי מיטב ידיעתי ואני אומר את זה בזהירות, הדברים האלה לא התרחשו.

אופיר פינס-פז: אם הם לא התרחשו, באיזה מקום זאת הבטחה שלא מומשה כלפי הכנסת וגם כלפי הציבור כי היא מנוסחת בתוך החוק עצמו.

אופיר פינס-פז: אתם צריכים לבוא למקומות כאלה בידיים נקיות.

אופיר פינס-פז: אתם לא באים בידיים נקיות לדיון הזה.

אופיר פינס-פז: מבחינתי זה דבר חמור.

דוד אזולאי: תודה חבר הכנסת פינס.

דוד אזולאי: חבר הכנסת אריה ביבי, בבקשה.

אריה ביבי: יכול להיות שאני אהיה פחות פופולארי.

אריה ביבי: חבר הכנסת פינס שאל מי ירים את היד, אז אני ארים את היד.

אריה ביבי: אני חושב שהחוק הזה הוא חוק בסדר.

אריה ביבי: חבר הכנסת פינס, יש בעיות לא רק בישובים הבדווים.

אריה ביבי: יש הרבה בעיות במועצות, שהן לא יודעות להתנהל והן לא מתנהלות טוב ושנתיים, שלוש וארבע זה לא מספיק.

אריה ביבי: כשאתה עושה בחירות אתה עוד פעם שוקע.

אריה ביבי: אני יכול להזכיר לך את לוד.

אריה ביבי: שנתיים וחצי אחרי שעזבתי, עשו בחירות וברא ראש העיר.

אריה ביבי: ראש העיר נשאר פחות משנה ואז עוד פעם היו צריכים ועדה קרואה.

אריה ביבי: אני חושב שעד שהישוב לא יהיה מסוגל לקחת את עצמו בידיים ושהוא יכול לסדר שלא יהיו גירעונות - לי אין בעיה שבכל מועצה או בכל שני מאהלים בדווים יעשו מועצה.

אריה ביבי: הבעיה שלי היא שהחבר'ה, לאו דווקא הבדווים, זה מביא את האח שלו ואת הדוד שלו ומנפחים את המשכורות.

טלב אלסאנע: זה לא מעלות תרשיחא.

אריה ביבי: זה לא מעלות תרשיחא, חכה רגע.

אריה ביבי: אני אתן דוגמה ממקום שהייתי.

אריה ביבי: במקום שאפשר להסתדר עם 340 עובדים היו שם 943 עובדים ולא יכולת לפטר.

אריה ביבי: השאלה, איך אנחנו יכולים - - -

טלב אלסאנע: כדי להתמודד עם הבעיות האלה צריך לחוקק חוק ולהפקיע את הזכות לבחור ולהיבחר?

טלב אלסאנע: הבעיות האלה קיימות בכל שלטון מקומי, בכל רשות.

אריה ביבי: אני לא הפרעתי לך, למרות שגם אני יודע להפריע.

דוד אזולאי: חבר הכנסת אלסאנע, אל תאמץ לך את השיטה להפריע לכל אחד.

טלב אלסאנע: זאת היתה הערת ביניים.

אריה ביבי: במקרה של קלעג'י, כולנו מסכימים שהוא משכמו ומעלה.

אריה ביבי: אני רוצה להגיד לך שהוא היה מנהל מחוז כשאני הייתי יושב ראש ועדה קרואה בלוד.

אריה ביבי: הוא מנהל מחוז משכמו ומעלה ויש לי רק שבחים.

אריה ביבי: עזוב אותו, אבל אני חושב ששר הפנים הוא לא אחד שיביא איזה דבר שיעשה נזק למערכת.

אריה ביבי: הוא רוצה שהמערכת שלו תתפקד, הוא רוצה שכמה שפחות תקציבים יוצאו מהמדינה לרשויות.

אריה ביבי: תאמין לי, אדוני היושב ראש, הוא נתון לפחות לחצים מוועדת הפנים והוא אובייקטיבי.

אריה ביבי: לא רק הוא, כל שרי הפנים שהיו.

אריה ביבי: גם כשהיית שר פנים היית יותר אובייקטיבי והיית נתון ללחצים מהוועדה.

אופיר פינס-פז: בוא נבטל את כל הדמוקרטיה.

אופיר פינס-פז: צריך להחליט מה אנחנו רוצים.

אריה ביבי: לא לבטל, בשום אופן.

אריה ביבי: אני אומר שוועדה שצלעה – תנו לאדם את השנים על מנת שיעשה סדר.

טלב אלסאנע: כמה?

טלב אלסאנע: לכל החיים?

אריה ביבי: למה?

אריה ביבי: הגבילו את זה לעוד שנה.

טלב אלסאנע: אין הגבלה.

טלב אלסאנע: עמרם קלעג'י יכהן כראש מועצה כל חייו.

אריה ביבי: החוק הזה לא מפריע לי.

אריה ביבי: אישית הוא לא מפריע לי.

אריה ביבי: אם תשאל אותי, אני אריך את היד למרות שזה לא פופולארי.

דוד אזולאי: תודה רבה לחבר הכנסת ביבי.

דוד אזולאי: חבר הכנסת דב חנין, בבקשה.

דב חנין: תודה רבה אדוני.

דוד אזולאי: דב, אני רוצה לבקש.

דוד אזולאי: עד עכשיו לא הגבלתי את חברי הכנסת וכל אחד דיבר כמה שהוא רצה.

דוד אזולאי: אני חייב לציין שלא שמעתי מכם איזו הצעה אופרטיבית.

דוד אזולאי: דב, ברשותך, אני רוצה לשמוע את אופיר, כדי להגיע לסיכום.

אופיר פינס-פז: הצעתי שנה נוספת בהסכמת ועדת הפנים עם הליכים ברורים של בחירות, שנוכל להיות משוכנעים שזה הולך לשנה לאחר מכן.

אופיר פינס-פז: בחוק ייקבע שבכל ועד מקומי - - -

דוד אזולאי: היום יש נציגים.

אופיר פינס-פז: אני חושב שזה צריך להיות בחוק ולא נתון להחלטה בירוקרטית.

אופיר פינס-פז: דווקא בגלל שממשיכים את התהליך שהוא מאוד בעייתי, אני חושב שצריך לקבוע בחוק שלישובים יהיו נציגים.

דוד אזולאי: פה אתה נכנס לבעיה כי אז תצטרך לאפשר לאותם אנשים להיבחר.

אופיר פינס-פז: הגיע הזמן שנעשה בחירות.

דוד אזולאי: אתה בוחר ועדים, זה אומר שצריך לבחור גם את הוועדה.

דוד אזולאי: אם אתה הולך לבחירות לוועדים, זה אומר שצריך ללכת לבחירות למועצה.

דוד אזולאי: אי-אפשר להחזיק את המקל בשני הקצוות.

דוד אזולאי: או בחירות או ממונים.

דוד אזולאי: היום יש ממונים למועצה ויש ייצוג לתושבים.

דוד אזולאי: זה שהם לא נבחרו זה סיפור אחר, אבל יש ייצוג לתושבים.

דוד אזולאי: עכשיו אנחנו צריכים להחליט האם אנחנו רוצים את אותם אנשים.

דוד אזולאי: כרגע אתה מכניס את המערכת שוב למצב של ערבוב ובחירות, דבר שאתה מסכים שכרגע צריך להאריך, לפחות בשנה.

אופיר פינס-פז: אני מנסה למצוא איזה פיתרון מידתי כי אני מבין שהממשלה רוצה לקדם דבר שהוא מאוד מאוד בלתי נסבל ואמרתי את דעתי על כל העניין.

אופיר פינס-פז: אם אתה שואל על פיתרון, אני מדבר על משהו מידתי, דהיינו, שנה, פיקוח מלא והסכמה של ועדת הפנים, כללים ברורים לבחירות והתחייבות ממשלתית של שר הפנים שהוא לא בא עם הצעת חוק דומה בקדנציה הזאת.

אופיר פינס-פז: התחייבות של הממשלה שלא חוזרים לסרט הזה וייצוג לתושבים, בדרך שאפשר לעשות את זה.

דוד אזולאי: תודה רבה.

דוד אזולאי: חבר הכנסת דב חנין, אני מתנצל שלקחתי ממך את רשות הדיבור.

דב חנין: תודה רבה אדוני היושב ראש.

דב חנין: אני אהיה קצר כיוון שעיקר הדברים נאמרו ואני לא רוצה לחזור על הדברים.

דב חנין: אני כמובן מסכים לגישות של חברי הכנסת טלב אלסאנע ואופיר פינס, עם ההבדלים ביניהם.

דב חנין: אני רוצה להדגיש שני דברים.

דב חנין: ראשית, התיקון שאנחנו מדברים בו הוא תיקון רוחבי.

דב חנין: הוא אולי נועד למקום מסוים אבל למעשה הוא משנה את המשטר של הבחירות, בחוליה הזאת שנקראת מועצות אזוריות, באופן גורף, באופן מסוכן ובאופן שמשנה את כללי המשחק הבסיסיים בחברה שאנחנו רוצים שתמשיך להיות חברה דמוקרטית.

דב חנין: אי-אפשר ברמה העקרונית לקבוע שבחירות תידחנה ולא תתקיימנה בלי מגבלת זמן.

דב חנין: זה פשוט לא יכול להיות.

דב חנין: זאת אומרת, אנחנו פה משנים ממש את כללי המשחק באופן מאוד בסיסי וזה מה שאתם עושים.

דב חנין: אני חושב שהדבר הזה הוא חצייה של קו אדום שלכנסת אסור לתת לו יד, בשום פנים ובשום מקרה, ובוודאי לא בנורמה כללית כזאת שבעצם קובעת את העיקרון שאפשר גם בלי בחירות.

דב חנין: אפשר גם בלי בחירות, ואפשר גם בלי בחירות לנצח.

דב חנין: את הנורמה הזאת אסור לנו לקבל בשום פנים ואופן ובשום מקרה.

דב חנין: זאת ההערה הכללית הרוחבית.

דב חנין: הערה שנייה נוגעת למועצת אבו-בסמה.

דב חנין: אני חייב לומר לך, אדוני היושב ראש, שאני מתקומם נוכח הנחה מובלעת, שאף אחד לא אומר אותה בצורה ברורה פה אבל היא כנראה מרחפת מעל פני הדיון הזה, שכביכול ישנה הסכמה שהאוכלוסייה הערבית הבדווית, שמתגוררת בישובי אבו-בסמה לא מסוגלת לבחור לעצמה נציגים, לא מסוגלת לבחור לעצמה מועצה ולא מסוגלת לנהל את עצמה.

דב חנין: ההנחה הזאת כל-כך מקוממת וכל-כך מרגיזה וגם אף אחד לא מוכיח אותה.

דב חנין: מה יכול לקרות?

דב חנין: יקימו מועצה נבחרת, ילכו לבחירות.

דב חנין: כבר קרה במדינת ישראל בהרבה מאוד מצבים.

דב חנין: אגב, לא רק בנגב, בכל רחבי הארץ, קרה שמועצות מקומיות ומועצות אזוריות ולא מתפקדות.

דב חנין: לא אלמן ישראל, אפשר לפעול.

דב חנין: הרי לשר הפנים יש כל-כך הרבה סמכויות לפעול במצבים כאלה שאנחנו אולי צריכים להגביל ולצמצם את הסמכויות האלה.

דב חנין: כיום, לפי המצב החוקי הקיים היום, יש לכם את כל הכוחות ואת כל הסמכות.

דב חנין: אם נבחרה מועצה ואיננה מתפקדת והניסיון לא הצליח, אז תפעלו.

דב חנין: למה מראש?

דב חנין: מאיפה ההעזה הזאת לקבוע מראש שהאוכלוסייה הזאת לא מסוגלת לנהל את עצמה ולא מסוגלת ללכת לבחירות?

דב חנין: אני לפעמים משתומם לפעמים נוכח התפישות שהן כל-כך מרחיקות לכת והן כל-כך לא מבוססות על שום דבר.

דב חנין: אמר את זה לפני חבר הכנסת אלסאנע.

דב חנין: דווקא בנגב מועצות נבחרות הן מועצות שעובדות.

דוד אזולאי: דב, אני מציע לך שתכין שיעורי בית מה קורה באותן מועצות שהיו בהן מועצות ממומנות והיום יש שם מועצה נבחרת.

דוד אזולאי: כדאי שתבדוק את ההתנהלות ואת המצב שלהן, אבל זה לא הנושא שעל הפרק.

דב חנין: חבר הכנסת אזולאי, אתה מעלה שאלה עקרונית.

דב חנין: המסקנה מזה היא, שאולי לא צריך בחירות.

דוד אזולאי: לא תשמע את זה ממני ולא אגיד את זה.

טלב אלסאנע: יש ועדות ממומנות שנכשלו, נכון או לא?

דוד אזולאי: אתה יודע מה, לא ניכנס לזה.

דב חנין: ברמה העקרונית ההצעה הזאת לא נכונה.

דב חנין: היא לא נכונה גם ברמה הרוחבית וגם בהיבט הנקודתי.

דב חנין: העיקרון שאפשר בלי בחירות הוא עיקרון לא נכון.

דב חנין: התפישה שהתושבים במועצת אבו-בסמה לא מסוגלים לבחור ולא יכולים לנהל את עצמם היא תפיסה שאין לה שום הוכחות ואין לה ראייה.

דב חנין: אתם שוללים מאנשים זכות יסוד דמוקרטית, בלי שיש תשתית אמיתית שיכולה להוכיח את הבסיס לשלילת הזכות הדמוקרטית הזאת.

דב חנין: אני חושב שזה חוק שאסור לנו לחוקק אותו, אסור לנו לקבל אותו, במיוחד נוכח ההיסטוריה הארוכה של הדחיות שהתרחשה באזור הזה.

דב חנין: אני חושב שאתם פשוט עברתם כל גבול.

דב חנין: בפרוטוקול בדיון האחרון אותו קראתי, נאמר לכם במפורש שהוועדה מצפה שזאת תהיה הדחייה האחרונה ולא תהיה דחייה נוספת והנה יש דחייה נוספת.

דב חנין: אני חושב שגם במישור של יחסי כבוד מינימאליים בין הממשלה לבין הכנסת, אתם חוצים פה קו אדום.

דוד אזולאי: תודה רבה לחבר הכנסת דב חנין.

דוד אזולאי: חבר הכנסת מסעוד גאניים, בבקשה.

מסעוד גנאים: אדוני היושב ראש, חבריי חברי הכנסת, אורחים, בוקר טוב לכולם.

מסעוד גנאים: אני חושב שהעניין פה הוא לא אישי אלא דבר עקרוני וענייני והוא תלוי בזכות בסיסית של כל אזרח לבחור בראש מועצה או ראש רשות שהוא חושב שהוא יכול לנהל את ענייניו.

מסעוד גנאים: אני חושב שלבוא ולהגיד היום בחוק שיש ראש מועצה שהוא לנצח, אני חושב שזה נוגד את הזכות הדמוקרטית הבסיסית של כל אזרח.

מסעוד גנאים: זה מזכיר לי את התיאוריה עליה דיברתי בתקופת חוקי המשילות בכנסת.

מסעוד גנאים: אמרתי שהיה חוק במדיניות דיקטטוריות שהוא "חוק הסולם המעופף", כך קראתי לו.

מסעוד גנאים: הכוונה היא, שראש המדינה או ראש המועצה הוא כמו אדם שעולה על גג ולוקח את הסולם איתו כדי שאף-אחד לא יעלה איתו .

מסעוד גנאים: לפי דעתי זה מממש את התיאוריה הזאת.

מסעוד גנאים: חוק כזה בא לחזק את העמדה של דעות קדומות כאילו הבדווים או הערבים לא יכולים לנהל את עצמם ואת עניינם.

פניה קירשנבאום: לא מדובר רק על הרשויות המקומיות הערביות.

פניה קירשנבאום: למה צריך להיתפס לזה.

פניה קירשנבאום: לא מדובר רק על הרשויות הערביות.

פניה קירשנבאום: למה תמיד צריך להעמיד את הנקודה הזאת ככה?

פניה קירשנבאום: הרי הנושא הזה קורה גם ברשויות יהודיות.

פניה קירשנבאום: זה קרה גם בלוד, גם בירוחם, גם בערד, גם באופקים.

פניה קירשנבאום: מה קרה לכם.

טלב אלסאנע: את מבלבלת את העובדות.

טלב אלסאנע: במועצה אזורית - - -

יהודה זמרת: כל מועצה נבחנת לנסיבותיה.

יהודה זמרת: לא כל המועצות נמצאות באותו מקום.

דוד אזולאי: אבל אני גם יכול להגיד לך שיש מועצות אזוריות שהוקמו, התמנו וכבר הלכו לבחירות.

דוד אזולאי: לדוגמה, מועצה אזורית מעלה עירון, בסמה בואדי ערערה.

דוד אזולאי: אלה מועצות שהלכו לבחירות.

טלב אלסאנע: אבל כל המועצות האלה זה לא היה לנצח.

טלב אלסאנע: אי אפשר לחוקק חוק נקודתי.

יהודה זמרת: לכן החוק הוא מסמיך והוא לא נקודתי.

טלב אלסאנע: אז תסמיך שאיקס בכנסת יחליט על בחירות לכנסת.

יהודה זמרת: הכנסת יש אחת, מדינה יש אחת.

טלב אלסאנע: יש דבר כזה שלזכות הבסיסית החוקתית תיבחר אישיות פוליטית?

יהודה זמרת: בית המשפט אמר שהמטרה של הבחירות לשלטון המקומי הן לא רק הדמוקרטיה לשם דמוקרטיה.

יהודה זמרת: המטרה של שלטון מקומי זה לתת בראש ובראשונה את השירותים לתושבים.

יהודה זמרת: דמוקרטיה היא חלק מהכללים.

דב חנין: לגבי הנקודתיות.

דב חנין: נניח לרגע שהחוק שאתם מבקשים כרגע לאשר לא מאושר.

דב חנין: אתם ערוכים לקיים בחירות במועד שקבוע בחוק?

יהודה זמרת: אנחנו נפעל כנדרש מאיתנו.

דוד אזולאי: דב, אתה יודע את התשובה.

דב חנין: אתם לא מכבדים את החוק של מדינת ישראל, משרד הפנים?

יהודה זמרת: אני לא מבין דבר אחד.

יהודה זמרת: אנחנו כרגע באים לכנסת והדיון כרגע הוא לשנות את החוק.

יהודה זמרת: הכנסת החליטה - - -

גלעד קרן: השאלה האם נערכתם לבחירות?

דוד אזולאי: רבותיי, אני רוצה שתדעו.

דוד אזולאי: החוק הזה הוכן בזמנו.

דוד אזולאי: אל תשכחו שהכנסת עדיין לא עובדת שנה שלמה, היא עובדת כמה חודשים.

דוד אזולאי: כולנו יודעים שעברנו מערכת בחירות ארוכה מאוד עם פגרה גדולה מאוד.

דוד אזולאי: לא התאפשר להביא את כל הדברים האלה לידי חקיקה.

טלב אלסאנע: המועצה צריכה לצאת מתוך הנחה ודאית שהכנסת תבוא ותהיה חותמת גומי ותאשר.

טלב אלסאנע: היא צריכה לקחת אפשרות שאולי הכנסת לא תאשר.

דוד אזולאי: אילת, אני מציע שלא ניכנס לויכוח הזה.

אילת פישמן: אני מבקשת רק זכות תגובה בסוף.

דוד אזולאי: אני אתן לך אחר כך להגיב.

דוד אזולאי: חבר הכנסת גנאיים, בבקשה.

מסעוד גנאים: אני רק רוצה להשלים.

מסעוד גנאים: אני חושב שיש פגם במובן של השלטון המקומי או מועצה או עירייה.

מסעוד גנאים: זה לא רק זרוע של משרד הפנים או משרדי הממשלה.

אילת הירשמן: בכלל לא, זה גוף בפני עצמו.

מסעוד גנאים: עכשיו אמרת.

יהודה זמרת: אני אמרתי שהמטרה שלה זה גוף שהוקם לתת שירותים לתושבים.

מסעוד גנאים: באופן בחירתה על ידי התושבים שנותנים לה את הכוח הזה.

מסעוד גנאים: אתם כאילו אומרים לאנשים האלה: תחפשו לכם מקום אחר אם ראש המועצה לא מוצא חן בעיניכם.

מסעוד גנאים: אי-אפשר למנות מישהו לנצח.

מסעוד גנאים: תודה אדוני היושב ראש.

דוד אזולאי: אני מודה לך, אדוני.

דוד אזולאי: חבר הכנסת יעקב אדרי.

יעקב אדרי: אני חושב שלכולנו לא נוח עם סיפור של כפיית חוק שהוא לא מגביל קדנציה.

יעקב אדרי: זה דבר לא נכון.

יעקב אדרי: יחד עם זאת, אני חושב שהמקרה באבו-בסמה, שאותו אני מכיר, הייתי שם לא מעט ועזרתי הרבה מאוד במסגרת תפקידי כשר לפיתוח הנגב והגליל.

יעקב אדרי: זה מקרה מאוד מיוחד ואני חושב שצריך לראות איך ממצים אותו.

יעקב אדרי: יחד עם זאת, צריך לעשות את זה בשיקול דעת.

יעקב אדרי: אני לא רוצה להיות מליץ יושר של עמרם קלעג'י, אבל הוא אדם שיודע את העבודה.

יעקב אדרי: הוא מקצוען בלתי רגיל ואני חושב שמי שנהנה זאת קודם כל האוכלוסייה הבדווית שיושבת שם.

יעקב אדרי: מצד שני, כמובן, יש את העניין שגם האוכלוסייה הבדווית, כמו כל אוכלוסיה אחרת, יכולה לנהל את עצמה.

יעקב אדרי: אחת לכמה שנים, כמו בכל מקום, עושים בחירות, יש מי שזוכה והוא מנהל את הישוב שלו.

יעקב אדרי: יש לא מעט ישובים חלשים ויש חוסר יציבות.

יעקב אדרי: מתחלפים, נופלים, יש בעיות, החמולה הזאת עולה, עושה מה שהיא עושה, החמולה השנייה עולה ויש בעיות.

יעקב אדרי: דיברו איתי שני נכבדים וכשמדברים איתם בארבע עיניים הם אומרים: תשמע, יש לנו סוף-סוף מועצה שמתפקדת.

יעקב אדרי: הם אומרים את זה.

יעקב אדרי: לית מאן דפליג שעמרם קלעג'י עושה עבודה טובה למען התושבים הבדווים במקום.

קריאה: מה היא עשתה?

קריאה: איזה ישוב הוקם, לפחות בית אחד?

קריאה: 11 ישובים ולא קם אפילו בית אחד.

קריאה: אנשים גרים בינתיים - - -

יעקב אדרי: לפחות בנושא מוסדות ציבור, בנושא פיקוח ובכל מיני עניינים הוא כן עשה.

יעקב אדרי: אני יודע איזה תקציבים הוא קיבל וכמה הוא דרש וכמה הוא רץ וכמה הוא השיג.

יעקב אדרי: יחד עם זאת, ידידי היושב ראש, לבוא ולהגיד שסמכותו של שר הפנים היא בלתי מוגבלת, אני חושב שזה לא נכון.

יעקב אדרי: אנחנו צריכים לעשות את ההגבלה, להגיד עוד שנתיים, עוד שנה.

יעקב אדרי: הדברים צריכים להיות ברורים.

יעקב אדרי: זאת ההצעה שלי, דהיינו, בלתי מוגבל זה לא נכון.

יעקב אדרי: צריך להגביל את זה בעוד שנה שנתיים ואני חושב שזה יהיה לטובה.

דוד אזולאי: חברת הכנסת פאינה קירשנבאום.

פניה קירשנבאום: אפשר להכניס תיקון זה בהחלטת שר הפנים אבל בהתייעצות עם ועדת הפנים.

טלב אלסאנע: מה זה התייעצות?

פניה קירשנבאום: גם אני כיהנתי כיושבת ראש ממונה מטעם משרד הפנים.

פניה קירשנבאום: אני יודעת כמה זה חשוב, במיוחד כשהרשות מוקמת.

טלב אלסאנע: זה חשוב יותר מבחירות?

פניה קירשנבאום: הבחירות לא מבוטלות.

טלב אלסאנע: צריך לבטל את הבחירות לנצח?

פניה קירשנבאום: קודם כל, לא לנצח.

פניה קירשנבאום: שנית, לא מבטלים אלא דוחים.

פניה קירשנבאום: אם זה מחזק את הרשות - - -

טלב אלסאנע: איפה מופיע לכמה זמן דוחים?

טלב אלסאנע: מי קבע את הזמן?

טלב אלסאנע: מי יקבע את הנסיבות?

טלב אלסאנע: מה הנסיבות שיצדיקו?

טלב אלסאנע: זה בושה מה שאתם עושים כאן.

טלב אלסאנע: אתם מגינים על דבר בלתי חוקתי ולכן אני מתפלא עליך.

יהודה זמרת: ההצעה היא חוקתית, היא נבחנה על-ידי הגורמים.

יהודה זמרת: היא חוקתית.

טלב אלסאנע: מי קובע מה הנסיבות?

יהודה זמרת: שר הפנים בוחן את הנסיבות.

יהודה זמרת: לא כולם זהים, צריך להסתכל על כל מקרה לגופו.

יעקב אדרי: אני מציע להגביל את זה לשנתיים.

דוד אזולאי: רבותיי, אני שומע כאן כל מיני דעות ורושם לפני את הדברים.

דוד אזולאי: סייף אבו זורגי מאל-סייד השייכת למועצת אבו-בסמה.

סייף אבו זורגי: אני אזרח שגר בישוב ואני בן 30.

סייף אבו זורגי: אני צריך לתת קצת הסבר על הישוב.

סייף אבו זורגי: סבלנו מאוד עד שהגיע הזמן והגיעה המועצה אבו-בסמה.

סייף אבו זורגי: אני אישית נהרס לי בית.

סייף אבו זורגי: לא בתי ספר, לא דרכים, כלום.

סייף אבו זורגי: אני לא ראיתי אף מחברי הכנסת בישוב.

סייף אבו זורגי: מר טלב אלסאנע לא היה אצלי בישוב.

סייף אבו זורגי: מדברים ולא ראיתי אף אחד.

סייף אבו זורגי: עד שהגיע הזמן והגיע מאיר שטרית שעשו את המועצה ונתנו ותמכו לקח לנו הרבה הרבה זמן.

טלב אלסאנע: יש הרבה כאלה שהזמנתם?

דוד אזולאי: טלב, אתה לא חייב להפריע לכל אחד.

דוד אזולאי: זה לא חברי כנסת שאתה יכול להפריע להם.

דוד אזולאי: באמת, אני אומר לך, כשאתה מפריע לחברי כנסת אני עוד מוכן לקבל את זה אבל אל תפריע, גם אם הדברים לא נעימים לאזניים.

דוד אזולאי: תאמין לי, הוא רשום לפי הסדר.

דוד אזולאי: יש פה אנשים, אני מניח שיהיו כאלה שיפרגנו ויהיו כאלה שיגידו ביקורת.

דוד אזולאי: צריך לשמוע את הדברים.

סייף אבו זורגי: מר יושב ראש הוועדה אני חיכיתי הרבה זמן להגיע לכנסת.

סייף אבו זורגי: פשוט מאוד היום קצר והגעתי.

סייף אבו זורגי: אל תפריע לי.

דוד אזולאי: אני רוצה להגיד לאורחים.

דוד אזולאי: אני מבקש ממך אדוני, זאת פעם שנייה שאתה מפריע.

דוד אזולאי: אל תאלץ אותי להוציא אותך החוצה.

דוד אזולאי: אני מבקש מהאורחים.

דוד אזולאי: אני נותן לכם זכות דיבור.

דוד אזולאי: כל אחד יקבל 2-3 דקות לדבר ולהביע את עצמו.

דוד אזולאי: מותר לכם להגיד כל מה שאתם רוצים.

דוד אזולאי: אף אחד לא מפריע לשני.

דוד אזולאי: מי שיפריע, אני פשוט אוציא אותו החוצה.

סייף אבו זורגי: אני שסבלתי לא ראיתי אף אחד, גם לא את מר טלב אלסאענע.

סייף אבו זורגי: נהרס לי בית, לא כביש, לא בתי ספר, לא כלום, מאז קום המדינה עד היום.

סייף אבו זורגי: מי במדינת ישראל אין לו חשמל?

סייף אבו זורגי: אתה יכול להגיד לי אחד בכל העולם?

סייף אבו זורגי: אין כביש, אין מים, אין בתי ספר.

סייף אבו זורגי: יש לי ילד בכיתה א', בנו בית ספר אין לו דרך גישה עד שהגיעה אבו-בסמה.

סייף אבו זורגי: עמרם רוצה לעשות, אנחנו נשים לו רגל, אלוהים?

סייף אבו זורגי: אם יש אינטרסים, אני מבקש שכל אחד בישוב אל סעיד ישים את האינטרסים שלו אצלו בבית ולא יערב אף אחד.

סייף אבו זורגי: אני מדבר מישוב אל-סייד, אבו זורגי סייף.

סייף אבו זורגי: אני מבקש לתת לו להמשיך עד שנראה.

סייף אבו זורגי: אנחנו בישוב אל-סייד לא מסוגלים לבחור ועד לישוב, לא מסוגלים.

סייף אבו זורגי: אני אומר לך, 4-5 שנים בחרנו ועד, לא מסוגלים.

סייף אבו זורגי: אני שולח אותם לאבו-בסמה והם רבים שם.

סייף אבו זורגי: אז איך אתה רוצה שאני אתן לו לנהל אבו-בסמה?

סייף אבו זורגי: באיזו זכות?

סייף אבו זורגי: אז אני מבקש לתת למר עמרם ולצוות העובדים של אבו-בסמה להמשיך בעבודתם עד שיהיה פיתרון, עד שנוכל לנהל את עצמנו.

אבו פרחה מוחמד: אני אחד מתושבי אבו-בסמה.

אבו פרחה מוחמד: לפני 4 שנים הוקמה המועצה האזורית אבו-בסמה.

אבו פרחה מוחמד: ברכנו על הקמתה, קיווינו שהמועצה האזורית אבו-בסמה תיתן מענה לסבל הבדווי הממושך עשרות שנים וזה לא קרה.

אבו פרחה מוחמד: נתנו לה ארכה עוד שנה ושום דבר לא קרה ולא התחדש.

אבו פרחה מוחמד: נוכחתי בשתי הארכות.

אבו פרחה מוחמד: בהארכה האחרונה ביקשו שוועדת הפנים תלווה את המעשה של אבו-בסמה, אך הדברים האלה לא קרו.

אבו פרחה מוחמד: אני רוצה להגיד לך שבישובים שתחת פיקודו של אבו-בסמה, חוץ מבתי ספר ודרכי גישה לבית הספר שום דבר לא התפתח.

אבו פרחה מוחמד: המועצה האזורית אבו-בסמה, במקום לנהל את המצב בתוך הישובים ולהצמיח מנהיגות, היא עשתה להפך.

אבו פרחה מוחמד: היא לקחה לה חגורת בטיחות לחלק מהישובים והסתפקה בזה.

אבו פרחה מוחמד: אני רואה לנכון לתת לה ארכה לשנה, כפי שדיברו, ולא יותר מזה.

אבו פרחה מוחמד: אנחנו נמצאים במדינת ישראל, מדינה דמוקרטית.

אבו פרחה מוחמד: אני לא חושב שהיעדר בחירות זה ייתן מענה לתושבים.

אבו פרחה מוחמד: בחירות זה זכות.

אבו חאמד עזרוואת: אני מדריאג'ת.

אבו חאמד עזרוואת: :

אבו חאמד עזרוואת: שלום לכולם.

אבו חאמד עזרוואת: אנחנו מדריג'את לא באים להתנגח עם אף אחד.

אבו חאמד עזרוואת: אנחנו מעריכים את עמרם קלעג'י על העשייה שלו.

אבו חאמד עזרוואת: אני יכול להביא לך כמה דוגמאות ממה שהוא עשה אצלנו בכפר.

אבו חאמד עזרוואת: היינו מנותקים ממים.

אבו חאמד עזרוואת: עשו לנו קו מים 12 קילומטר.

אבו חאמד עזרוואת: הקו הזה היה בעליות וירידות והיו הרבה מכשולים בדרך.

אבו חאמד עזרוואת: עמרם קלעג'י פתר את הבעיה.

אבו חאמד עזרוואת: אם הייתי אני ראש מועצה בדריג'את או מישהו גדול ממני, עד היום לא היה מגיע קו מים.

אבו חאמד עזרוואת: שנית, הוא עשה גם קו חשמל שבחיים לא עבר באזור של הכפר שלנו.

אבו חאמד עזרוואת: 12 קילומטר, הוא חיבר את בית הספר וכרגע החשמל הוא בפתח של הכפר.

אבו חאמד עזרוואת: אני אגיד לך את האמת, כרגע אנחנו מעכבים את הפיתוח של התשתית בכפר.

אבו חאמד עזרוואת: יש תקציב מונח על שולחן המועצה.

אבו חאמד עזרוואת: אני לא רוצה לנקוב במספרים, רק מחכים לאו.

אבו חאמד עזרוואת: קיי שלנו.

אבו חאמד עזרוואת: פעם אחת אמרו דבר שבחיים שלי לא שמעתי את זה ואני בירכתי על זה וכולם יכולים להגיד.

אבו חאמד עזרוואת: אמרו שהתשתית והפיתוח של הכפר, בשלב ראשון, לא שייכת לבעיות של בעלות על האדמה, האדמה בצד.

אבו חאמד עזרוואת: בינתיים אנחנו עושים תשתיות בכפר שלכם, ביוב, מים חשמל, כל מה שצריך.

אבו חאמד עזרוואת: ברגע שמתחילים לדון בדברים אחרים, אז אנחנו דנים במשהו אחר לגמרי.

אבו חאמד עזרוואת: אנחנו בישוב דריג'את מבקשים ומברכים על כל אחד שיחליט על עוד כמה שנים למועצה הזאת כי אנחנו בתוכנו יש לנו בעיות.

אבו חאמד עזרוואת: אחד הולך נגד השני, אחד עושה דווקא לשני.

אבו חאמד עזרוואת: בבקשה, אני מדבר רק בשם הכפר שלי.

חסאן ערפאיה: בוקר טוב לכולם.

חסאן ערפאיה: אני ראש המטה של המאבק באבו-בסמה והגנה על זכויות האזרחים בנגב שהוקם לאחרונה.

חסאן ערפאיה: כששמענו את המהומה הזאת שהולכים להאריך את מועצת אבו-בסמה עד אין סוף.

חסאן ערפאיה: אופיר פינס אמר שהוא נסע לכל העולם כדי להסביר את החוקים שמציעים.

חסאן ערפאיה: אני אומר שהוא צריך לנסוע והרבה כמוהו ייסעו, אחרי המאבק הזה שאנחנו נעשה בנגב.

דוד אזולאי: אני סומך עליך שאתה תקבל את הכול ברוח טובה ובאהבה בסופו של דבר.

חסאן ערפאיה: הקמנו את המטה ואנחנו ניאבק שהמועצה הזאת סוף סוף יהיו בה בחירות והאנשים יבחרו את ראש המועצה ואת האנשים שצריכים לייצג אותם במועצה הזאת.

חסאן ערפאיה: אמרו הרבה פה ואני יודע שעמרם קלעג'י והמועצה גייסו כמה אנשים לדבר בשביל המועצה שהיא עשתה ועשתה.

חסאן ערפאיה: קודם כל, לגבי בתי הספר וכבישי הגישה.

חסאן ערפאיה: אנחנו הלכנו בעבר לבג"צ ובג"צ החליט לפני כמה שנים להקים את בתי הספר וגם את כבישי הגישה.

חסאן ערפאיה: זה בכלל לא שייך לעמרם קלעג'י ולמועצה.

חסאן ערפאיה: יש לנו ניסיון מר עם המועצות הממונות.

חסאן ערפאיה: מי כמוך, אדוני היושב ראש, יודע ש-95% מהחובות של המועצות היום זה בגלל המועצות הממומנות בעבר.

חסאן ערפאיה: היום אנחנו נכנסים לאותו המלכוד עם המועצה הזאת.

דוד אזולאי: מעניין מאיפה הנתון הזה?

חסאן ערפאיה: תבדוק את הדברים.

דוד אזולאי: אני מכיר, אני לא צריך לבדוק.

חסאן ערפאיה: עשיתי שיעורי בית.

דוד אזולאי: אני אשמח מאוד לקבל את שיעורי הבית שלך וללמוד אותם.

חסן ערפאיה: כפי שאמר מוחמד אבו פרחה, בהתחלה בירכנו על הקמת המועצה, שהיא מועצה אזורית.

חסן ערפאיה: למה אני אומר שברכנו שזאת מועצה אזורית?

חסן ערפאיה: כי אנחנו רוצים שתהיה מועצה אזורית כדי שלא ישתלט עליה שבט או חמולה.

חסן ערפאיה: טוב שתהיה מועצה אזורית שתלך לבחירות.

חסן ערפאיה: אני חושב שהניסיון הזה הוא ניסיון טוב ואני חושב שצריך ללכת לבחירות ממחר.

חסאן עטרש: שלום לכולם.

חסאן עטרש: אני ממולדה השייכת לאבו-בסמה.

חסאן עטרש: הישוב אצלי מונה בערך 4.5 אלף תושבים.

חסאן עטרש: אני חושב שהמועצה האזורית אבו-בסמה קידמה נושאים רבים, בין היתר, בתי ספר, דרכי גישה וכל מה שכרוך בזה.

חסאן עטרש: המאבק על הקמת בתים זה מאבק שקשור לתרבות של האוכלוסייה ולא תלוי באבו-בסמה בכלל.

חסאן עטרש: גם בחירת נציגות בתוך הישובים היא בעיה.

חסאן עטרש: המאבק קיים בין המשפחות לבין השבטים עצמם.

חסאן עטרש: זאת סוגיה אחת.

חסאן עטרש: אני חושב שמועצת אבו-בסמה צריכה להמשיך בקיום שלה לשמור ולקדם את הפרויקטים שהיא מתכננת ומקימה אותם כיום.

חסאן עטרש: בנוסף לכך, אני חושב שאנשים כאלה ואחרים הרסו בעבר לבדווים את רשות החינוך והיום הם גם באים להרוס ובכך גורמים עוול היסטורי לישובים הבדווים בכלל.

חסאן עטרש: אני חושב שהישובים הבדווים הם במצב של חולשה, עדיין לא בשלים לבחור ולנהל את עצמם.

חסאן עטרש: אם הם לא בשלים לבחור נציג לאותו ישוב, קיימת בעיה.

חסאן עטרש: קיימת בעיה מבחינת מסורת, מבחינת מרכיב, מבחינת תפישה כזאת או אחרת, תפישה חברתית.

חסאן עטרש: אני מברך על-כך שהמועצה תמשיך ותנהל את הישובים הבדווים עד שיגיעו למצב שהם יכולים לבחור בעצמם.

עיזאת אלסייד: אני יו"ר ועד תושבי אל-סייד.

עיזאת אלסייד: אדוני היושב ראש, אני חושב שאם חברי הוועדה היו יושבים עם התושבים לפני הישיבה הזאת והיו שומעים ויודעים מה הם רוצים, אולי גם הם היו שותפים לדעה שלנו.

עיזאת אלסייד: בעצם יש לנו פה כמעט את כל יושבי הראש של הוועדים בישובים של אבו-בסמה.

עיזאת אלסייד: אנחנו חברים במועצה הזאת קרוב ל-4 שנים והתחלנו לקדם דברים.

עיזאת אלסייד: כל אלה שאומרים שלא קידמו שום דבר, אני יכול להזמין אותם לישוב אל סייד ויראו מה קידמנו בשלוש השנים האלה.

דוד אזולאי: אתה יו"ר ועד של אל-סייד?

עיזאת אלסייד: כן, ויש פה יושבי ראש של ישובים אחרים.

עיזאת אלסייד: אני לא מרשה לאף אחד לדבר בשם הישוב שלי כי אני מייצג את הישוב שלי כבר 20 שנה.

עיזאת אלסייד: אני יודע מה אני קידמתי.

עיזאת אלסייד: קודם כל קיימת תכנית מתאר מפורטת לישוב שלי.

עיזאת אלסייד: כולם כבר דיברו על עמרם לטובה ולא צריך להוסיף.

עיזאת אלסייד: הוא נתן לנו את כל הזמן ואת כל הכלים לאשר את התכנית הזאת ואישרנו אותה.

עיזאת אלסייד: היום יש תכנית מאושרת לישוב אל-סייד.

עיזאת אלסייד: לגבי בתי הספר.

עיזאת אלסייד: טוענים שמשרד החינוך או משרדים אחרים תרמו או עשו ובג"צ קבע.

עיזאת אלסייד: בעצם, אם לא היתה מועצת אבו-בסמה הם לא היו קיימים.

עיזאת אלסייד: הם דחפו אותנו והם עזרו לנו לקיים את זה, אחרת היינו נאבקים אחד בתוך השני ולא היתה לנו כתובת איך לעשות את הדבר הזה.

עיזאת אלסייד: הדבר השלישי, שגם היום עומד על הפרק - אם זה היה תלוי באבו-בסמה ובעמרם, זה היה כבר קורה מזמן.

עיזאת אלסייד: אני מדבר על כביש גישה לתוך הישוב.

עיזאת אלסייד: מי שמעכב זאת לא המועצה ולא אף אחד אחר חוץ מהתושבים עצמם.

עיזאת אלסייד: זה קשור גם בחשמל ותשתיות שהכביש עובר.

עיזאת אלסייד: כשהכביש עובר אז עובר גם חשמל גם לבתי הספר וגם לתושבים.

עיזאת אלסייד: יש הרבה דברים על הפרק שאנחנו רוצים לקדם.

עיזאת אלסייד: אני לא מסתכל על אינטרסים אישיים שכל אחד חושב שהוא יכול לקנות איזה מקום או כסא על מנת שיעשו בחירות או משהו.

עיזאת אלסייד: אני מתרכז בישוב שלי ואני רוצה לקדם אותו.

עיזאת אלסייד: אני לא מתעסק בבחירות עכשיו ולא בשום דבר אחר.

עיזאת אלסייד: אני רוצה לקדם את זה.

טלב אלסאנע: אדוני היושב ראש, רק הערה ברשותך.

טלב אלסאנע: צריך שיהיה ברור, הדיון של הוועדה היום הוא לא מה עשו או לא עשו בוועדים המקומיים או באבו-בסמה.

טלב אלסאנע: הדיון הוא תיקון חוק במדינת ישראל שמאפשר למועצה לכהן ללא הגבלת זמן.

טלב אלסאנע: זאת הסוגיה.

טלב אלסאנע: נעשה ממש גן עדן, השאלה האם מותר למועצה לכהן ללא הגבלת זמן או לאפשר לאנשים לבחור.

חסן ערפיאה: איפה הייתם?

חסן ערפיאה: טלב, בחייך.

דוד אזולאי: הויכוח הזה מיותר.

דוד אזולאי: חבר הכנסת אלסאנע, שמעתי אותך וכעת תשמע אותי.

דוד אזולאי: ההערה שלך במקומה.

דוד אזולאי: מה לעשות, האנשים הגיעו מרחוק ורוצים להביע את עצמם.

דוד אזולאי: לי היה קל יותר לא לתת לאנשים לדבר ולנעול את הישיבה.

דוד אזולאי: אני מכבד את האנשים האלה.

דוד אזולאי: הם באו להשמיע.

דוד אזולאי: הם לא בקיאים כמוך בדקויות.

דוד אזולאי: הם באו לכאן לדבר בשביל אבו-בסמה.

דוד אזולאי: לא אמרתי להם על מה לדבר והגבלתי אותם בזמן.

דוד אזולאי: ד"ר מג'יד אלעטאונה, בבקשה.

מג'יד אלעטאונה: צהריים טובים לכולם.

מג'יד אלעטאונה: אני יכול לדבר בשם כל הבדווים, שמה שחסר אולי הוא הנושא של גיבוש ומה שנקרא "מרשף יגביהו עוף".

מג'יד אלעטאונה: זאת אומרת, אם מדברים ברמה של הקצאת משאבים מה שחסר לאחד את המילה ולהשיג גם אלה שבאבו-בסמה מחוץ לאבו-בסמה.

מג'יד אלעטאונה: אני לא פוליטיקאי, אני איש פרופסיונאלי.

מג'יד אלעטאונה: אני מדבר מתוך שאני מכיר את החברה, לפחות בתחום הרווחה.

מג'יד אלעטאונה: אני יכול להזמין כל אחד לקרב מקצועי בכל הפרויקטים שעשיתי.

מג'יד אלעטאונה: יש ספר שעומד לרשות כל אחד, מהם הפרויקטים שעשתה המועצה שלי.

מג'יד אלעטאונה: אני חושב בראייה מערכתית שצריך להקים פיילוט באחד הישובים של אבו-בסמה לשנה שנתיים ואז יהיה אתגר לכולם כדי להגיד מה הצלחה.

מג'יד אלעטאונה: לא צריך לשכוח שהמועצה הוקמה בהחלטת ממשלת ישראל על מנת לתת שירותים מוניציפאליים.

מג'יד אלעטאונה: קודם, כדי להקים מרפאה או בית ספר היה צורך בבג"צ.

מג'יד אלעטאונה: לכן אני מבקש לעשות אבחנה דיפרנציאלית.

מג'יד אלעטאונה: אני לא נגד התושבים, אני לא נגד דמוקרטיה.

מג'יד אלעטאונה: השאלה מהו העיתוי ומהו המנגנון האסטרטגי שבוחרים אותו כדי ליישם על השטח.

מג'יד אלעטאונה: לכן, יכול להיות שצריך לקחת את אחד הישובים כפיילוט ולראות איך הוא יתנהג וזה יהיה המבחן האמיתי לכולם.

מג'יד אלעטאונה: לכן היום, לאף אחד אין בכיס שלו את הנוסחה האמיתית, כן יצליח או לא יצליח.

מג'יד אלעטאונה: לכן אני מציע, כדי לגבש דעה למען כל הבדווים, גם אלה ברהט ומחוץ לישובים ולאחד את הדברים האלה.

חסאן ריאד: אני מהישוב אל-סייד.

חסאן ריאד: רציתי לומר כמה מילים בקשר לישוב שלנו.

חסאן ריאד: הישוב שלנו כבר הוכר.

חסאן ריאד: באמת לפני אבו-בסמה אפשר לומר שהישוב היה מופקר.

חסאן ריאד: לא מים, לא חשמל, לא בתי ספר ולא כלום.

חסאן ריאד: באמת אחרי שהכירו בישוב אבו-בסמה, שהוא היום הממונה, אפשר להגיד באמת שהדברים באמת נהיו בסדר.

חסאן ריאד: יש בית ספר וגם מים יש.

חסאן ריאד: אפשר להגיד שגם בונים.

חסאן ריאד: היום בונים משהו על הכיפק.

חסאן ריאד: יש מגרשים ויש תכנית והכול.

חסאן ריאד: אפשר להגיד שרק חשמל חסר לנו.

חסאן ריאד: אני לא רוצה להגיד שאבו-בסמה לא בסדר.

חסאן ריאד: הם באמת עושים מה שהם יכולים.

חסאן ריאד: הבעיה היא אצלנו אנחנו.

חסאן ריאד: בתוך עצמנו מתווכחים על הכביש.

חסאן ריאד: אם היינו אנחנו מסכימים על הכביש, היה לנו כביש כבר מזמן.

טלב אבו-ברא: האמת היא שאנחנו פה לא בסיטואציה של קואליציה ואופוזיציה בקטע של מועצת אבו-בסמה.

טלב אבו-ברא: ברור מאוד שכשהממשלה ממנה מישהו מגייסת את כל המשאבים כדי שהוא יצליח, זה ברור.

טלב אבו-ברא: נגד האיש עצמו אין לנו מה להגיד.

טלב אבו-ברא: אולי הוא אדם נהדר מבחינת יחסי אנוש והכול.

טלב אבו-ברא: אבל אנחנו מבקשים זכות דמוקרטית לאחר תקופה כל-כך ארוכה של קיפוח.

טלב אבו-ברא: עד שהגענו להקמת הישוב הזה ולהכרה במועצה הזאת, במקום שניתן לאוכלוסיה הכל-כך רחבה וגדולה פרס עידוד, שבאמת ירגישו שהם נכנסו לתחום הפוליטי לתחום הדמוקרטי, אנחנו ממנים עליהם מישהו וגם מקציבים תקופה וזמן אז באים להאריך וכך הלאה.

טלב אבו-ברא: זה, חברים, פוגע בזכות הדמוקרטית של כל אזרח ואזרח.

טלב אבו-ברא: זה לא רק אבו-בסמה, אלא גם יש שכנים כמו ערד ואופקים.

טלב אבו-ברא: בסדר, אבל המינוי לא יביא לטובה, אלא אם התושבים ירגישו שותפים ביצור מפעל תעשייתי שיביא אותם קדימה.

טלב אבו-ברא: יש פתגם בערבית: אישה שבוכה, ששכלה בן, היא לא כמו זאת שבוכה בגלל כסף, קחי 100 שקל ותבכי.

טלב אבו-ברא: האמת, מי שמרגיש את כל הקיפוח הזה הוא התושב עצמו.

טלב אבו-ברא: כאדם ממונה אני יכול לגייס קואליציה שתדבר בשמי שאני אדם מעולה.

טלב אבו-ברא: הוא אדם בסדר גמור.

טלב אבו-ברא: אנחנו מדברים פה על כך שהוא מייצג רשות.

טלב אבו-ברא: אנחנו מדברים על הבחירות לרשות.

טלב אבו-ברא: אולי אם הוא יהיה תושב אבו-בסמה, הוא יהיה זכאי להשתתף בבחירות.

דוד אזולאי: אני יודע שרשימת הדוברים ארוכה.

דוד אזולאי: אני לא מתכוון לקיים דיונים נוספים.

דוד אזולאי: ראשית, אני רוצה להודות לכל אלה שבאו להשתתף היום בדיון הזה.

דוד אזולאי: שמעתי פה מגוון של דעות.

דוד אזולאי: אני אבקש, לאור הדברים ששמענו כאן, גם מחברי הכנסת, גם מהתושבים.

דוד אזולאי: הרושם המתקבל זה שבכל-זאת יש כוונה להאריך את תוקפה של ההחלטה הזאת.

דוד אזולאי: אני לא רוצה כרגע לערוך הצבעה על החוק במתכונתו הנוכחית.

דוד אזולאי: אני לא מעוניין לגייס רוב.

דוד אזולאי: אני יודע לעשות את זה אבל אני לא אעשה את זה.

דוד אזולאי: אנחנו נקבע מועד להצבעה בשבוע הבא ואני אבקש מהצוות המשפטי של הוועדה ומהצוות המשפטי של משרד הפנים לשבת ולגבש הצעה משותפת על-מנת שנוכל להתקדם בחקיקה.

דוד אזולאי: בשבוע הבא נקיים דיון ונקיים גם הצבעה.

דוד אזולאי: אין צורך להזמין את תושבי המקום כי אני לא אאפשר להם להיכנס.

דוד אזולאי: יהיה דיון אך ורק של אנשי המקצוע וחברי הכנסת.

דוד אזולאי: אני מודה לכולם.

דוד אזולאי: אני רוצה להדגיש, ואת זה שמעתי לאורך כל הדרך, שכל החלטה שתתקבל לגבי הארכת המועד זה יהיה באישור או בהסכמת ועדת הפנים.

דוד אזולאי: אנחנו נמצא את הנוסחה המתאימה.

דוד אזולאי: אני לא אתן את ידי שתהיה התעלמות מוועדת הפנים.

יהודה זמרת: יש התייעצות.

דוד אזולאי: אני מציע שתשבו ותגבשו משהו.

דוד אזולאי: אני אחד שתמכתי ברעיון הזה והיום אני לא אתן את ידי להתעלם מוועדת הפנים.

דוד אזולאי: אני רוצה להשתתף בדיון הזה כי יש לי מה להגיד בעניין הזה.

דוד אזולאי: אני מודה לכולם.

דוד אזולאי: הישיבה נעולה.